钦定古今图书集成/明伦汇编/氏族典/第362卷 > 《书赵子常序金氏谱后》宋·濂
## 钦定古今图书集成/明伦汇编/氏族典/第362卷 > 《书赵子常序金氏谱后》宋·濂

呜呼！三代之前，姓氏分而为二，“男子称氏，女子称姓。
氏所以明贵贱，姓所以别婚姻。”逮后，姓氏错乱，非古
也。夫姓之与氏，亦昭然易见者耳，犹浑淆而无辨，况
于迁徙之无常，承传之盛衰，又焉能尽知其所自出
哉！此无他，图谱之局不设，中正之簿不存，亦已久矣。
虽有智者出于其后，将何征之耶？呜呼！谱牒，重事也，
三世不修，古者以为不肖。奈何世之人多忽之而弗
讲也。新安赵君子常，与予同在史馆，间以门婿金定
远来谒，出其重修《世谱》，请予为序。定远家世，子常已
序之悉；予复何言？乃书此于子常序后，以答定远。定
远殆知本之士也哉！后人尚思谨而续之可焉。